Methodologies for accelerated analysis of the reliability and the energy efficiency levels of modern microprocessor architectures
Authors: Καληωράκης Εμμανουήλ 
Published: September 2021

Η εξέλιξη της τεχνολογίας ημιαγωγών, της αρχιτεκτονικής υπολογιστών και της σχεδίασης οδηγεί σε αύξηση της απόδοσης των σύγχρονων μικροεπεξεργαστών, η οποία επίσης συνοδεύεται από αύξηση της ευπάθειας των προϊόντων. Οι σχεδιαστές εφαρμόζουν διάφορες τεχνικές κατά τη διάρκεια της ζωής των ολοκληρωμένων κυκλωμάτων με σκοπό να διασφαλίσουν τα υψηλά επίπεδα αξιοπιστίας των παραγόμενων προϊόντων και να τα προστατέψουν από διάφορες κατηγορίες σφαλμάτων διασφαλίζοντας την ορθή λειτουργία τους.Αυτή η διδακτορική διατριβή προτείνει καινούριες μεθόδους για να διασφαλίσει τα υψηλά επίπεδα αξιοπιστίας και ενεργειακής απόδοσης των σύγχρονων μικροεπεξεργαστών οι οποίες μπορούν να εφαρμοστούν κατά τη διάρκεια του πρώιμου σχεδιαστικού σταδίου, του σταδίου παραγωγής ή του σταδίου της κυκλοφορίας των ολοκληρωμένων κυκλωμάτων στην αγορά. Οι συνεισφορές αυτής της διατριβής μπορούν να ομαδοποιηθούν στις ακόλουθες δύο κατηγορίες σύμφωνα με το στάδιο της ζωής των μικροεπεξεργαστών στο οποίο εφαρμόζονται:• Πρώιμο σχεδιαστικό στάδιο: Η στατιστική εισαγωγή σφαλμάτων σε δομές που είναι μοντελοποιημένες σε προσομοιωτές οι οποίοι στοχεύουν στην μελέτη της απόδοσης είναι μια επιστημονικά καθιερωμένη μέθοδος για την ακριβή μέτρηση της αξιοπιστίας, αλλά υστερεί στον αργό χρόνο εκτέλεσης. Σε αυτή τη διατριβή, αρχικά παρουσιάζουμε ένα νέο πλήρως αυτοματοποιημένο εργαλείο εισαγωγής σφαλμάτων σε μικροαρχιτεκτονικό επίπεδο που στοχεύει στην ακριβή αξιολόγηση της αξιοπιστίας ενός μεγάλου πλήθους μονάδων υλικού σε σχέση με διάφορα μοντέλα σφαλμάτων (παροδικά, διακοπτόμενα, μόνιμα σφάλματα). Στη συνέχεια, χρησιμοποιώντας το ίδιο εργαλείο και στοχεύοντας τα παροδικά σφάλματα, παρουσιάζουμε διάφορες μελέτες σχετιζόμενες με την αξιοπιστία και την απόδοση, οι οποίες μπορούν να βοηθήσουν τις σχεδιαστικές αποφάσεις στα πρώιμα στάδια της ζωής των επεξεργαστών.Τελικά, προτείνουμε δύο μεθοδολογίες για να επιταχύνουμε τα μαζικά πειράματα στατιστικής εισαγωγής σφαλμάτων. Στην πρώτη, επιταχύνουμε τα πειράματα έπειτα από την πραγματική εισαγωγή των σφαλμάτων στις δομές του υλικού. Στη δεύτερη, επιταχύνουμε ακόμη περισσότερο τα πειράματα προτείνοντας τη μεθοδολογία με όνομα MeRLiN, η οποία βασίζεται στη μείωση της αρχικής λίστας σφαλμάτων μέσω της ομαδοποίησής τους σε ισοδύναμες ομάδες έπειτα από κατηγοριοποίηση σύμφωνα με την εντολή που τελικά προσπελαύνει τη δομή που φέρει το σφάλμα.• Παραγωγικό στάδιο και στάδιο κυκλοφορίας στην αγορά: Οι συνεισφορές αυτής της διδακτορικής διατριβής σε αυτά τα στάδια της ζωής των μικροεπεξεργαστών καλύπτουν δύο σημαντικά επιστημονικά πεδία. Αρχικά, χρησιμοποιώντας το ολοκληρωμένο κύκλωμα των 48 πυρήνων με ονομασία Intel SCC, προτείνουμε μια τεχνική επιτάχυνσης του εντοπισμού μονίμων σφαλμάτων που εφαρμόζεται κατά τη διάρκεια λειτουργίας αρχιτεκτονικών με πολλούς πυρήνες, η οποία εκμεταλλεύεται το δίκτυο υψηλής ταχύτητας μεταφοράς μηνυμάτων που διατίθεται στα ολοκληρωμένα κυκλώματα αυτού του είδους. Δεύτερον, προτείνουμε μια λεπτομερή στατιστική μεθοδολογία με σκοπό την ακριβή πρόβλεψη σε επίπεδο συστήματος των ασφαλών ορίων λειτουργίας της τάσης των πυρήνων τύπου ARMv8 που βρίσκονται πάνω στη CPU X-Gene 2.